**Makay László**

*(Kassa, 1914. november 28.)*

Apai ágon régi református papi családból származott. Születése idején apja a kassai javító intézet lelkésze volt. Két éves korában Alsóvadászra költöztek. Elemi iskolai tanulmányait ebben az Abaúj megyei faluban, a gimnáziumot a hajdúböszörményi Bocskai gimnáziumban végezte. A debreceni egyetem bölcsészeti karán szerzett történelem-földrajz szakos tanári, a teológiai fakultáson pedig lelkészi oklevelet.

Tanári pályáját 1937-ben a nyíregyházi tanítóképző intézetben kezdte. 1951-ben innen a kisvárdai tanítóképzőbe helyezték át. Ennek megszűnése után az ottani leánygimnáziumban, majd 1960-tól a Bessenyei gimnáziumban tanított. Még tanítóképzős tanár korában kezdődött meg a kisvárdai vár régészeti feltárása. Ez keltette fel érdeklődését Kisvárda története iránt. Buzgólkodása révén így jött létre előbb a kisvárdai kőtár, majd az iskolai helytörténeti gyűjtemény, s ebből nőtt ki később az ő vezetésével a Vármúzeum, s végül a Rétközi Múzeum is. Ennek a vezetését eleinte másodállásban, majd 1975-tőt nyugdíjazásáig főhivatású múzeumigazgatóként látta el.

Művei: Fehérló fia. Műelemzés. Szabolcsi Kalendárium, 1948. Kisvárda története 1703-ig. Kisvárda történetéből, 1954. Móricz Zsigmond és Forrás barátságához. Alföld, 1955. május-június. Kisvárda története 1468-ig. Kisvárda, 1975. Kisvárda kapitalista fejlődése. Kisvárda, 1983.

Irodalom:

Móricz Zsigmond levelei I-II. Bp. 1963. Sajtó alá rendezte: F. Csanak Dóra. Bodnár István: A jubiláló tanár. Kelet-Magyarország, 1994. május 14.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./